
I. Hyrje.
Komisioni për Ekonominë dhe Financat, në cilësinë e Komisionit për dhënie mendimi, në mbledhjen e datës 18 shtator 2023, shqyrtoi projektligjin “Për disa shtesa dhe ndryshime në ligjin nr.119/2014 “Për të drejtën e informimit””, propozuar nga Këshilli i Ministrave. Komisioni për Ekonominë dhe Financat e shqyrton këtë projektligj në cilësinë e komisionit për dhënie mendimi dhe sipas procedurave të parashikuara në nenet 32-38 të Rregullores së Kuvendit.
Komisioni caktoi relatore, për këtë projektligj, znj. Milva Ekonomi.
Në mbledhjen e Komisionit ishin të ftuar:
Nga Ministria e Drejtësisë:
· Znj. Adea Pirdeni, Zëvendësministre;
· Z. Besmir Beja, Drejtor i Drejtorisë së Përgjithshme të Kodifikimit.
Nga Ministria e Financave dhe Ekonomisë:
· Z. Saimir Muçmataj, Drejtor i Drejtorisë së Përgjithshme Rregullatore dhe të Përputhshmërisë.

Nga 	Zyra e Komisionerit për të Drejtën e Informimit dhe Mbrojtjen e të Dhënave Personale:
· Z. Besnik Dervishi, Komisioner për të Drejtën e Informimit dhe Mbrojtjen e të Dhënave Personale;
· Znj. Elona Hoxhaj, Drejtore e Drejtorisë së Përgjithshme për të Drejtën e Informimit.

II. Baza ligjore.
Këshilli i Ministrave e ka propozuar projektligjin bazuar në nenet 78 dhe 83 pika 1 të Kushtetutës. Projektligji shoqërohet me relacionin përkatës, sipas kërkesave të nenit 68 të Rregullores së Kuvendit. Miratimi i këtij projektligji kërkon votimin pro nga shumica e deputetëve të pranishëm, sipas nenit 55, pika 3 të Rregullores së Kuvendit. 

III. Qëllimi, përmbajtja dhe risitë e projektligjit.
· Qëllimi.
Qëllimi i projektligjit është përmirësimi i legjislacionit aktual për të drejtën e informimit, duke u fokusuar në:
· mbrojtjen e interesit të qytetarëve për të ushtruar të drejtën për informim lidhur me informacionin që prodhohet ose mbahet nga autoritetet publike;
· rritjen e transparencës dhe të llogaridhënies së autoriteteve publike. 


· Nevoja për projektligjin.
Nevoja për këtë projektligj lindi:
· Së pari, për të plotësuar vakuumin ligjor që mund të krijohet pas miratimit të ligjit të ri për mbrojtjen e të dhënave personale.
	Aktualisht, kompetencat e Komisionerit në fushën e së drejtës për informim përcaktohen në ligjin aktual për mbrojtjen e të dhënave personale. Gjatë hartimit të projektligjit të ri për mbrojtjen e të dhënave personale, me propozim të ekspertëve të projektit të binjakëzimit, kompetencat e Komisionerit në fushën e së drejtës për informim nuk do të jenë më pjesë e tij, por pjesë e ligjit për të drejtën e informimit. 

· Së dyti, për të bërë përmirësimet që janë vlerësuar të nevojshme gjatë zbatimit të ligjit ekzistues nr.119/2014.
Ndryshimet marrin në konsideratë edhe propozimet e vazhdueshme të shoqërisë civile dhe qytetarëve. 

· Objektivat e projektligjit.
Objektivat e projektligjit janë:
· Rritja e transparencës dhe llogaridhënies së administratës publike;
· Rritja e përgjegjësisë së nëpunësve publikë në dhënien e informacionit dhe zbatimin e ligjit;
· Mbrojtja dhe fuqizimi i koordinatorit për të drejtën e informimit. 


· Risitë e projektligjit.

Risitë kryesore të projektligjit janë:
Së pari, përcaktohen kompetencat e Komisionerit për të drejtën e Informimit dhe Mbrojtjen e të Dhënave Personale.
Siç u theksua më lart, këto kompetenca hiqen nga ligji për mbrojtjen e të dhënave personale dhe bëhen pjesë e këtij projektligji. 
Komisioneri për të Drejtën e Informimit dhe Mbrojtjen e të Dhënave Personale është autoriteti i pavarur përgjegjës për shqyrtimin e ankesave, monitorimin dhe mbikëqyrjen e zbatimit të ligjit. Kompetencat e tij janë si më poshtë:
· shqyrtimi i ankesave;
· kryerja e hetimit administrativ;
· aksesi në informacion;
· e drejta për njohjen me informacionin e klasifikuar;
· vendosja e sanksioneve administrative;
· nxitja e transparencës së autoriteteve publike;
· paraqitja e mendimit në gjykatë për çështjet që lidhen me të drejtën e informimit. 

Krahas këtyre kompetencave, të cilat kanë qenë të parashikuara më parë në ligjin për mbrojtjen e të dhënave personale, shtohen edhe dy kompetenca të reja, që janë:
· kryerja e trajnimeve për kooridnatorët për të drejtën e informimit, punonjësit e autoriteteve publike dhe grupet e interesit;
· propozimi tek autoritetet publike i masave disiplinore ndaj nëpunësve që kanë shkelur ligjin. 

Së dyti, përcaktohet dhe ndahet qartë përgjegjësia për mosdhënien e informacionit.
Aktualisht, përgjegjësia për mosdhënien e informacionit, në shumë raste, bie mbi koordinatorin për të drejtën e informimit, pavarësisht nëse shkelja nuk është kryer prej tij.
Projektligji qartëson përgjegjësinë për mosdhënien e informacionit, duke ia ngarkuar atë personit që ka kryer shkeljen, që mund të jetë:
· koordinatori për të drejtën e informimit;
· titullari i autoritetit publik;
· personi përgjegjës i autoritetit publik që ka kryer shkeljen.


Së treti, rishikohen kufijtë minimalë të gjobave, në rastet e kundërvajtjeve administrative. 
Aktualisht, nuk ka një proporcion të drejtë midis masës së gjobës që aplikohet ndaj koordinatorit për të drejtën e informimit ose personit përgjegjës, në raport me pagën e tij. Në disa raste, kufiri minimal i masës së gjobës është disa herë më i lartë se paga e nëpunësve publikë, duke reduktuar ndjeshëm të ardhurat e tyre. 
Duke qenë se dënimi administrativ ka qëllim kryesor parandalimin e shkeljes së ligjit dhe jo vetëm dënimin e personit që ka kryer shkeljen, si dhe për të respektuar propocionalitetin në raport me pagën, projektligji rishikon kufirin minimal të gjobës. Ndërkohë, kufiri maksimal i gjobës nuk ndryshon, me qëllim që dënimi të jetë në proporcion me shkeljen e kryer.
Aktualisht, kufiri i gjobës shkon nga 250 mijë lekë, në 50 mijë, 100 mijë e deri në 150 mijë lekë, në varësi të llojit të kundërvajtjes administrative. Në kushtet kur paga minimale në vendin tonë është 400 mijë lekë, kufiri minimal i gjobës konsiderohet i lartë. Projektligji parashikon reduktimin e kufirit minimal të gjobës, në varësi të kundërvajtjes administrative, nga 50 mijë lekë, në 25 mijë lekë dhe nga 150 mijë lekë, në 50 mijë lekë ose 25 mijë lekë. Gjithashtu, shtohen disa raste të kundërvajtjeve administrative që dënohen me gjobë.
Kjo masë është në përputhje me vendimin nr.33/2016 të Gjykatës Kushtetuese, i cili trajton respektimin e parimit të proporcionalitetit në përcaktimin e masës së gjobës. Ky vendim përcakton se masa  gjobës duhet të jetë:
· proporcionale ose në raport me shkeljen;
· në përputhje me objektivat legjitimë dhe të rëndësishëm dhe 
· nuk duhet të kufizojë personin më shumë se është e nevojshme për të arritur objektivat.  

Së katërti, rishikohen disa përkufizime termash, si dhe shtohen disa përkufizime të reja, për të rritur qartësinë e tyre dhe për të shmangur keqinterpretimet e ndryshme. 

Së pesti, parashikohet detyrimi i autoriteteve publike për të përditësuar informacionin sa herë pëson ndryshime, duke treguar datën e përditësimit të fundit. 
Kjo masë sjell rritjen e transparencës së autoriteteve publike, si dhe përmirësimin e cilësisë së informacionit që i jepet publikut. Mënyra e përditësimit të informacionit do të përcaktohet nga Komisioneri për të Drejtën e Informimit, i cili gjithashtu ushtron kontroll për zbatimin e këtij detyrimi nga autoritetet publike. Mospërditësimi i informacionit në programin e transparencës konsiderohet kundërvajtje administrative dhe sanksionohet me gjobë ndaj titullarit të autoritetit publik.
Projektligji parashikon edhe detyrimin që autoritetet publike të publikojnë programin e transparencës në faqen e tyre zyrtare të internetit, me qëllim lehtësimin e aksesit në informacion.

Së gjashti, vendoset detyrimi i autoritetit publik që, sa herë që cakton ose ndryshon koordinatorin për të drejtën e informimit, të njoftojë Komisionerin. 
Ky ndryshim u bë i nevojshëm për arsye se, në praktikë, janë vërejtur raste kur autoriteti publik nuk njoftonte Komisionerin për rastet kur ndryshonte koordinatorin. Kjo masë do të sjellë përmirësimin e ushtrimit të kompetencave të Komisionerit, veprimtaria e të cilit është e lidhur drejtpërdrejt me koordinatorin, i cili është pika e kontaktit me autoritetin publik. Mospërmbushja e këtij detyrimi nga autoriteti publik përbën kundërvajtje administrative dhe dënohet me gjobë.

Së shtati, reduktohet nga 3 muaj, në 1 muaj, koha për përditësimin dhe publikimin nga autoriteti publik të kërkesave për informim dhe të përgjigjeve të tyre.
Kjo masë do të rrisë nivelin e transparencës dhe të informacionit që u vihet në dispozicion qytetarëve, duke ndikuar në reduktimin e numrit të kërkesave për informacion.

Së teti, bëhen disa përmirësime lidhur me ushtrimin e së drejtës për informim për dokumentet arkivore, në përputhje me legjislacionin në fuqi për arkivat. 
Ndryshimi i parë parashikon që kërkesat për njohjen me informacionin arkivor, të ruajtur në arkivat e përhershme, të trajtohen në përputhje me parashikimet e legjislacionit në fuqi për arkivat. Ky ndryshim synon lehtësimin e marrjes së informacionit nga qytetari në arkivat e përhershme, nëpërmjet studimit në sallën e studimit, duke përzgjedhur personalisht njësitë e ruajtjes arkivore që dëshiron të studiojë.
Ndryshimi i dytë synon që afati 10-ditor për vendosjen në dispozicion të dokumentacionit nga autoriteti publik të jetë si detyrim edhe për dokumentacionin që ruhet në arkivat në veprim. Arkivi i përhershëm, brenda këtij afati, duhet të njoftojë kërkuesin mbi të drejtën e tij për shfrytëzimin e dokumentacionit.

Së nënti, zgjerohet e drejta e Komisionerit për të propozuar marrjen e masave disiplinore ndaj personave përgjegjës për të gjitha shkeljet e parashikuara në ligj.
Aktualisht, Komisioneri mund të propozojë marrjen e masave disiplinore vetëm për rastet e dëmtimit, shkatërrimit ose moszbardhjes së dokumenteve zyrtare. Kjo e drejtë i jepet Komisionerit për të gjitha shkeljet e parashikuara në këtë ligj, duke qenë në harmoni me legjislacionin në fuqi për bashkëqeverisjen.

Së dhjeti, vendoset detyrimi që autoriteti publik të kërkojë mendimin e Komisionerit për rastet kur zhvillohet procedim disiplinor ndaj koordinatorit. 
Kjo masë synon marrjen e një mendimi të specializuar nga ana e Komisionerit, si dhe mbrojtjen e koordinatorit nga procedimi disiplinor në kundërshtim me ligjin. Këtë mendim organi disiplinor duhet ta pasqyrojë në vendimin përfundimtar të procedurës disiplinore, duke dhënë edhe spjegimet përkatëse për pranimin ose refuzimin e tij.

Së njëmbëdhjeti, përcaktohet e drejta e koordinatorit për të drejtën e informimit për të përfituar shtesë për natyrë të veçantë pune mbi pagën mujore. 
Kjo e drejtë i jepet koordinatorit bazuar në ngarkesën e punës. Masa e shtesës për natyrë të veçantë pune dhe kriteret për dhënien e saj përcaktohen nga organi që përcakton strukturën dhe nivelin e pagave për nëpunësit e autoriteteve publike (që janë Këshilli i Ministrave ose institucionet respektive). 
Në këtë mënyrë, adresohet edhe një nga kërkesat kryesore të koordinatorëve për të drejtën e informimit, si dhe rritet motivimi i tyre për kryerjen e detyrave.

Së dymbëdhjeti, shtohet një dispozitë lidhur me bashkëpunimin midis autoritetit publik dhe komisionerit.
Titullari i autoritetit publik, si dhe çdo person përgjegjës, është i detyruar të ofrojë të gjithë informacionin dhe mbështetjen që i duhet Komisionerit. Për rastet kur ky bashkëpunim nuk realizohet, parashikohet dënimi me gjobë ndaj titullarit të autoritetit publik ose personit përgjegjës që shkel këtë detyrim.
Gjithashtu, autoritetet publike ngarkohen me detyrimin që të raportojnë çdo vit, jo më vonë se data 31 e muajit janar të vitit pasardhës, pranë Komisionerit, lidhur me veprimtarinë për zbatimin e kërkesave të këtij ligji, sipas formatit të miratuar nga Komisioneri.

Së trembëdhjeti, moszbatimi i vendimeve të Komisionerit parashikohet të dënohet me gjobë ndaj titullarit të institucionit.

IV. Efektet financiare.
Efektet financiare të projektligjit burojnë nga shtesa mbi pagë, për natyrë të veçantë pune, e parashikuar për koordinatorët për të drejtën e informimit. Numri aktual i autoriteteve publike është rreth 380, nga të cilat jo më shumë se 350 janë me financim nga buxheti i shtetit.
Shtesa mbi pagë për koordinatorin për të drejtën e informimit vlerësohet në masën 10 mijë lekë/muaj. Efekti financiar, për çdo autoritet publik, rezulton në masën 140 mijë lekë në vit. Efekti financiar në buxhetin e shtetit, në total, është rreth 49 milionë lekë. 

V. Çështje të diskutuara në Komision.
Zëvendësministrja e Drejtësisë paraqiti projektligjin, duke u ndalur në nevojën, risitë që sjell dhe rolin që pritet të luajë në forcimin e shkallës së informimit të qytetarëve nga institucionet publike. Më tej, propozuesit e projektligjit paraqitën informacionet e kërkuara nga anëtarët e Komisionit për projektligjin. 

Relatorja e vlerësoi projektligjin shumë të rëndësishëm, mbështetur në këto argumente kryesore:
· Së pari, projektligji për të drejtën e informimit harmonizohet me projektligjin e ri për mbrojtjen e të dhënave personale, i cili është në procesin e hartimit. Projektligji për mbrojtjen e të dhënave personale është hartuar në përputhje me Rregulloren Europiane për Mbrojtjen e të Dhënave Personale (GDPR). Për këtë arsye, kalimi i kompetencave të Komisionerit për të Drejtën e Informimit nga projektligji për mbrojtjen e dhënave personale, tek projektligji për të drejtën e informimit, është në përputhje me këtë rregullore, si dhe qartëson e plotëson kompetencat e komisionerit në fushën e së drejtës për informim. 

· Së dyti, rivlerësimi në ulje me 50 për qind ose më shumë i kufirit minimal të gjobës për kundërvajtjet administrative që mund të kryhen nga titullari i autoritetit publik, koordinatori për të drejtën e informimit ose nëpunësit përgjegjës, është një masë e nevojshme, e cila i rivendos gjobat në proporcion me nivelin e pagave në vendin tonë. 

· Së treti, projektligji sjell përmirësime të rëndësishme në drejtim të rritjes së shkallës së informimit të qytetarëve për veprimtarinë e institucioneve publike, rritjes së transparencës dhe të llogaridhënies së administratës publike, si dhe forcimit të rolit të koordinatorit për të drejtën e informimit në ushtrimin e detyrës. Gjithashtu, në kuadër të qeverisjes së hapur, projektligji rrit shkallën e informimit të shoqërisë civile me informacionin e prodhuar nga autoritetet publike, duke forcuar rolin e saj në vendimmarrje për çështje të rëndësishme shtetërore. 

Gjatë diskutimit propozuesit e projektligjit paraqitën informacionin e kërkuar nga anëtarët e Komisionit për çështjet si më poshtë:
· Lidhur me masat paralele, të ndërmarra nga Ministria e Drejtësisë, për të siguruar mosrrjedhjen e informacionit dhe për të rritur shkallën e ndëshkimit të personave përgjegjës:

Një ndër masat kryesore, të ndërmarra nga Ministria e Drejtësisë, është puna paralele që po kryhet me hartimin e projektligjit të ri për mbrojtjen e të dhënave personale, si dhe harmonizimi i tij me projektligjin për të drejtën e informimit. 
Projektligji për mbrojtjen e të dhënave personale është hartuar dhe konsultuar me grupet e interesit dhe, aktualisht, është në fazën e konsultimit me ekspertët e BE-së.  Ky projektligj përmban edhe sanksionet për kundërvajtjet administrative që mund të kryhen në drejtim të mbrojtjes së të dhënave personale. Projektligji do të paraqitet për shqyrtim në Kuvend brenda këtij viti. Aktualisht, po punohet për përgatitjen e akteve nënligjore në zbatim të këtij ligji.

· Lidhur me shqetësimin e ngritur për mungesën e transparencës së disa institucioneve publike në publikimin e informacionit:
Projektligji është konsultuar me grupet e interesit dhe ka reflektuar kërkesën e tyre për rritjen e shkallës së informimit nga institucionet publike. Ai parashikon mekanizmat konkrete dhe sanksionet përkatëse, me qëllim realizimin e këtij detyrimi.  

· Lidhur me kërkesën për zgjerimin e rrethit të personave që dënohen me gjobë për kundërvatjet administrative në fushën e së drejtës për informim:
Projektligji ngarkon me përgjegjësi jo vetëm koordinatorin për të drejtën e informimit, por edhe titullarin e institucionit dhe nëpunësit e tjerë për kundërvajtjet administrative në fushën e së drejtës për informim. Lidhur me nivelin e gjobës, projektligji parashikon reduktimin vetëm të kufirit minimal të saj, për të vendosur një nivel më proporcional në raport me pagat në administratën publike dhe për ta bërë më efiçent zbatimin e ligjit. Kufiri i sipërm i gjobës nuk ndryshon, me qëllim që të ketë një proporcion të drejtë të masës së gjobës midis specialistëve dhe titullarëve të institucioneve publike.  

· Lidhur me kërkesën që shtesa e pagës për natyrë të veçantë pune, për punonjësit e njësive të vetëqeverisjes vendore, të përcaktohet në vendimin e Këshillit të Ministrave dhe jo në vendimin e organeve drejtuese të pushtetit vendor:
Shtesa mbi pagë për natyrë të veçantë pune është propozuar të jetë në nivel standard për të gjitha (374) institucionet publike, pa bërë dallim midis institucioneve qendrore, institucioneve të vetëqeverisjes vendore apo shoqërive tregtare, ku shteti ka në pronësi të paktën 50 për qind të aksioneve. Pra, shtesa mbi pagë do të jetë në një nivel të unifikuar për të gjithë punonjësit. Masa do të përcaktohet në VKM. Të gjitha institucionet publike do të përdorin për referencë nivelin e shtesës mbi pagë të përcaktuar nga Këshilli i Ministrave. 
[bookmark: _GoBack]Do të ketë edhe një unifikim të standardeve të ngarkesës së punës së koordinatorëve për të drejtën e informimit në të gjitha institucionet, e cila është parashikuar në një udhëzim të Komisionerit për të Drejtën e Informimit. Ky është një proces dinamik, që do të zhvillohet dhe përmirësohet hap pas hapi.

VI. Përfundim.
Mbështetur në argumentet se projektligji:
· Është në përputhje me kushtetutën dhe legjislacionin në fuqi;

· Është hartuar dhe po shqyrtohet në përputhje me Rregulloren e Kuvendit;

· Pritet të sjellë përmirësim të shkallës së informimit të qytetarëve për veprimtarinë e institucioneve publike; 

Komision e miratoi projektligjin me të gjitha votat e deputetëve të pranishëm në mbledhje.


  RELATORJA						   KRYETARI

